Spanja përpiqet të vërë nën kontroll borxhin publik
Protesta masive kanë përcjellë reformat qeveritare për shkurtime buxhetore dhe rritje taksash
Vendet e Eurozonës e rritën ndjeshëm fondin e shpëtimit financiar në më tepër se 1 trilion dollarë, për të shpëtuar nga falimentimi qeveritë me borxhe të mëdha. Ministrat e financave të Eurozonës ranë dje dakord, që t’i shtojnë edhe 500 miliardë të tjerë fondit të ri të shpëtimit, i cili hyn në fuqi në muajin korrik. Kjo synon të mbrojë vendet e eurozonës që rrezikojnë më tepër, si Italia, dhe Spanja, borxhet e të cilave janë shumë më të larta se ato të vendeve që tashmë kanë marrë ndihmë. Ndërkohë, grevistët në Spanjë kanë protestuar këto ditë kundër shkurtimeve buxhetore dhe papunësisë masive. Grevistët u mblodhën para bizneseve të ndryshme, bankave dhe pikave të transportit me pankarta në duar. Anëtarët e sindikatave kishin zgjedhur Tregun Qendror të Madridit për protestën e tyre. Një prej tyre ishte Regino Martin: Ai thotë se po përpiqet të bindë njerëzit të hidhen në grevë kundër reformave dhe politikave qeveritare. Qeveria e re konservatore ka propozuar një rregullore të re për punësimin, që e bën më të lehtë dhe ul koston e pushimit nga puna të punonjësve, si dhe shkurton pagat. Spanja ka qenë nën presionin e Bashkimit Evropian dhe investitorëve ndërkombëtarë për të shkurtuar shpenzimet. Spanja është një ndër disa vende evropiane që janë nën presion për të marrë masa shtrënguese. Në Evropë, rritja e taksave dhe shkurtimet buxhetore janë përcjellë me protesta publike. Simon Tilford është krye-ekonomist në Qendrën për Reforma Evropiane në Londër. Ai thotë se masat shtrënguese në Spanjë, ashtu si në vende të tjera, nuk do të zgjidhin problemet ekonomike: Zoti Tilford thotë se shkurtimet buxhetore po rezultojnë vetëm në tkurrjen dhe jo në rritjen e ekonomive të Eurozonës. Ai thotë se nevojitet një integrim më i madh në Bashkimin Evropian me një buxhet federal që do të mundësonte lëvizjen më të lehtë të burimeve mes vendeve të Eurozonës. Kjo është zgjidhja më e mirë, thotë ai, por aktualisht duket thuajse e parealizueshme: